Halep a depăşit astfel performanţa Virginiei Ruzici, calificată în sferturile de finală, în 1978 şi 1981. Cel mai bun rezultat al unui român la Wimbledon este accederea în finală. Ilie Năstase a reuşit acest lucru de două ori, în 1972 şi 1976.

Miercuri, pe terenul central, Simona Halep şi-a dominat clar adversara, cu excepţia începutului de meci. Cu un serviciu puternic şi cu retururi precise, Lisicki s-a distanţat la 3-0, după un break în ghemul al doilea. Ea a încercat să scurteze punctele, lovind cu forţă mingea, pentru a nu-i permite româncei să-şi facă jocul variat. Odată cu scăderea intensităţii evoluţiei germancei şi înmulţirea greşelilor neforţate, Halep a reuşit să facă break la a doua ocazia ivită, la 2-4, apoi a repetat performanţa la 4-4. Românca şi-a adjudecat setul după cinci ghemuri câştigate la rând, în 34 de minute.

Setul al doilea s-a disputat pe ritmul dictat de Simona Halep. Erorile comise de Lisicki au continuat, în timp ce Halep a jucat din ce în ce mai bine şi a mai înregistrat un 6-0, după cel din meciul cu Zarina Dias, din optimi. De la scorul de 4-1, sportiva germană nu şi-a mai adjudecat niciun ghem.

La meciul câştigat de Simona Halep în 57 de minute au asistat şi prinţul William şi ducesa Kate.

Calificarea în semifinale este recompensată cu 440.000 de lire sterline şi 780 de puncte WTA.

În penultimul act, Halep va juca, probabil joi, cu învingătoarea meciului dintre Eugenie Bouchard (Canada, locul 13 WTA şi cap de serie numărul 13) şi Angelique Kerber (Germania, locul 7 WTA şi cap de serie numărul 9), care se dispută la această oră.

Jucătoarea din Constanţa se află la numai un meci de locul 2 WTA. O calificare în finală o va "urca" pe Halep în poziţia a doua mondială, după americanca Serena Williams.

Simona Halep a reuşit în acest an să atingă sferturile de finală Australian Open, finala la French Open şi acum continuă, în semifinale, la Wimbledon. Ea este jucătoarea cel mai bine clasată rămasă în competiţie la All England Club.

Simona Halep: Am început mai lent, dar am revenit şi am jucat cel mai bun tenis

Jucătoarea Simona Halep a declarat, miercuri, după ce s-a calificat în semifinalele turneului de la Wimbledon, că a intrat mai greu în atmosfera partidei cu Sabine Lisicki, însă după ce scorul a ajuns la 4-1 în favoarea sportivei germane, a jucat cel mai bun tenis al său.

"Nu a fost chiar uşor. A fost un meci bun, în care am început mai lent. Am fost condusă cu 4-1, după care am revenit şi am jucat cel mai bun tenis. A fost incredibil să joc pe Arena Centrală, m-am bucurat de fiecare moment acolo. Sunt fericită că am putut câştiga în două seturi, pentru că trebuie să fiu gata pentru meciul de mâine", a spus Halep.

Simona Halep a afirmat că faţă de turneul de la Roland Garros are mai multă experienţă. "Şi la Roland Garros am fost jucătoarea cel mai bine clasată rămasă în competiţie, dar acum am mai multă experienţă, nu mai am atâta presiune şi dau totul pe teren pentru că iubesc tenisul", a adăugat Halep.

Simona Halep a menţionat că nu are niciun secret pentru rezultatele bune obţinute în ultima perioadă. "Nu este vorba de nicio cheie. Este vorba de faptul că am mai multă încredere. Secretul este să mă bucur de fiecare meci. Îmi place cum mă mişc pe teren, cum mă simt şi mă bucur de fiecare moment", a completat Halep.

Eugenie Bouchard, adversara Simonei Halep în semifinale la Wimbledon

Jucătoarea de tenis Eugenie Bouchard, favorita numărul 13 şi locul 13 WTA, va fi adversara Simonei Halep în semifinalele turneului de la Wimbledon, după ce sportiva canadiană s-a impus, miercuri, în sferturi, scor 6-3, 6-4, în faţa germancei Angelique Kerber, locul 7 WTA şi cap de serie numărul 9.

DESFĂŞURAREA MECIULUI CU LISICKI:

UPDATE Victorie, Halep! Românca încheie cu un punct extraordinar, la fel cum a jucat în acest meci. Un scor de necrezut, 6-4, 6-0 contra finalistei de anul trecut de la Wimbledon

UPDATE Un nou break pentru Halep şi un singur game până la un incredibil 6-0 contra lui Lisicki în setul 2

UPDATE 4-0 acum pentru Halep! Lisicki pare incapabilă să mai câştige un game în acest meci

UPDATE Un nou break pentru Halep! Românca are acum 3-0 în setul doi şi se apropie de o victorie entuziasmantă. De partea cealaltă, Lisicki pare să nu înţeleagă cum s-a schimbat atât de tare jocul de la 4-1 pentru ea în primul set

UPDATE Halep îşi câştigă serviciul şi ajunge la un procentaj extraordinar: 7 game-uri câştigate la rând

UPDATE Halep începe în forţă şi setul 2, cu un break! Pe parcursul game-ului, Lisicki a ratat incredibil un voleu simplu, executat atunci când se afla foarte aproape de fileu

UPDATE Românca îşi adjudecă primul set! 5 game-uri câştigate la rând de româncă, iar revenirea lui Halep trebuie să aibă un impact asupra psihicului jucătoarei germane

UPDATE Un nou break Halep! Românca revine spectaculos de la 1-4 şi e la un game distanţă de câştigarea primului set

UPDATE Halep îşi face serviciul şi egalează scorul. Românca şi-a îmbunătăţit clar jocul, iar Lisicki nu mai pare aceeaşi de la început

UPDATE Halep face break şi poate să egaleze pentru prima dată scorul în primul set. Hai, Simona!

UPDATE Românca mai face un game, dar trebuie să conteze şi pe serviciul adversarei

UPDATE Un nou game pentru Lisicki, la 15. Românca nu a avut ce să facă, Lisicki a servit şi a atacat foarte bine. Germanca are 4-1 în primul set

UPDATE Românca îşi adjudecă primul game, dar trebuie să îşi ridice nivelul jocului pentru a rămâne în set

UPDATE Lisicki se distanţează la 3-0 în primul set. Halep pare să nu se fi încălzit, la 30-30 a avut punctul în mână, însă a comis o greşeală neforţată. Lisicki a profitat şi şi-a câştigat imediat serviciul

UPDATE Românca îşi pierde serviciul după ce a salvat o minge de break. Lisicki joacă agresiv, în stilul ei caracteristic

UPDATE Germanca îşi adjudecă primul game, urmează la serviciu Halep

UPDATE Partida a început. Prima care serveşte este Sabine Lisicki